Verkšionys
Verkšionys – kaimas Vilniaus rajono savivaldybės vakarinėje dalyje, 3 km į pietus nuo Airėnų I, dešiniajame Neries krante (prie upės kilpos), šalia kelio  108  Vievis–Maišiagala–Nemenčinė . Pietuose plyti Verkšionių miškas, kuriame yra Neries regioninio parko poilsinė zona. Per Nerį pastatytas Verkšionių tiltas. Žvyro telkinys. Neries upėje slūgso Verkšionių akmenys („Vestuvininkai“, Wasela), Lučiūnas, Elka, pakrantėje – Bobų akmuo (1,7×2,7 m), kur moterys velėdavusios žlugtą.